b'\n_START_ARTICLE_\nDaikto sulaikymas\n_START_PARAGRAPH_\nDaikto sulaikymas \xe2\x80\x93 prievoli\xc5\xb3 \xc4\xafvykdymo u\xc5\xbetikrinimo b\xc5\xabdas; daikto valdytojo, turin\xc4\x8dio reikalavimo teis\xc4\x99 \xc4\xaf daikto savinink\xc4\x85, teis\xc4\x97 sulaikyti jo daikt\xc4\x85 tol, kol bus patenkintas reikalavimas (CK 4.229 str.)._NEWLINE_Teis\xc4\x97s normos, reguliuojan\xc4\x8dios asmeniui priklausan\xc4\x8dio daikto sulaikym\xc4\x85, Lietuvos Respublikos Civiliniame kodekse priskiriamos daiktinei teisei, ta\xc4\x8diau daikto sulaikymo teis\xc4\x97 taip pat yra pamin\xc4\x97ta VI knygos I dalies IV skyriuje CK 6.69 str., kaip viena i\xc5\xa1 galim\xc5\xb3 kreditoriaus interes\xc5\xb3 gynimo priemoni\xc5\xb3. Taigi, nors daikto sulaikymo institutas n\xc4\x97ra tiesiogiai priskirtas prie prievoli\xc5\xb3 \xc4\xafvykdymo u\xc5\xbetikrinimo b\xc5\xabd\xc5\xb3, teis\xc4\x97s normos, reglamentuojan\xc4\x8dios \xc5\xa1i\xc4\x85 srit\xc4\xaf, pagal savo esm\xc4\x99, prigimt\xc4\xaf ir formulavim\xc4\x85 yra artimos prievoli\xc5\xb3 \xc4\xafvykdymo u\xc5\xbetikrinimo priemon\xc4\x97ms._NEWLINE_Daikto sulaikymo teis\xc4\x97s paskirtis yra suteikti papildomas garantijas kreditoriui. \xc5\xa0is teis\xc4\x97s institutas skatina skolinink\xc4\x85 tinkamai ir laiku \xc4\xafvykdyti pagrindin\xc4\x99 savo prievol\xc4\x99, nes jam gresia nepalankios turtin\xc4\x97s pasekm\xc4\x97s. Daikto sulaikymo atveju neigiamos pasekm\xc4\x97s jo savininkui pasirei\xc5\xa1kia tuo, kad negr\xc4\x85\xc5\xbeinamas jam priklausantis turtas, kuris gali b\xc5\xabti reikalingas jo veiklai, taip pat d\xc4\x97l tokio sulaikymo skolininkas gali patirti nuostoli\xc5\xb3.'